ฟิวเจอร์ส...ฮิต!
โดย...พนิตศรณ์ หวังจงชัยชนะ
16 เม.ย. 2556

โดย...พนิตศรณ์ หวังจงชัยชนะ
การซื้อขายในตลาดสัญญาซื้อขายล่วงหน้า (TFEX) คึกคักในภาวะราคาหุ้นอ้างอิงมีการเหวี่ยงตัว ยิ่งสร้างโอกาสในการลงทุนในตลาดฟิวเจอร์ส 
ไตรมาสแรกของปีนี้ จำนวนสัญญาซื้อขายใน TFEX รวมทั้งสิ้น 4,781,341 สัญญา หรือเฉลี่ย 77,118 สัญญา เพิ่มขึ้น 75% จากการซื้อขายเฉลี่ยตลอดปี 2555 สินค้าสุดฮิตผู้ลงทุนซื้อขายมากเป็นอันดับ 1 ในช่วง 3 เดือนแรกนี้ คือ สัญญาซื้อขายล่วงหน้าอ้างอิงหุ้นรายตัว (ซิงเกิลสต๊อก) มีการซื้อขายถึง 41,626 สัญญา เพิ่มขึ้น 3 เท่าตัว จากปีที่ผ่านมามีการซื้อขายเฉลี่ยวันละ 8,849 สัญญา ด้านสัญญาซื้อขายล่วงหน้าอ้างอิงดัชนี SET50 (SET50 ฟิวเจอร์ส) ตามมาห่างๆ เฉลี่ยที่ 20,189 สัญญาต่อวัน เพิ่มขึ้น 22.6% จากปีก่อนหน้า และโกลด์ฟิวเจอร์สซบเซาลงมาอยู่ที่ 13,692 สัญญาต่อวัน ลดลง 7.91% จากปีก่อนหน้า 
“เกศรา มัญชุศรี” กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX ให้ความเห็นว่าฟิวเจอร์สที่มีสินค้าอ้างอิงเป็นพวกหุ้นซื้อขายคึกคัก โดยเฉพาะซิงเกิลสต๊อกนั้น เป็นผลมาจากการขยายหุ้นอ้างอิงเป็น 50 ตัว ใน 12 กลุ่มหลักทรัพย์ เมื่อมีความหลากหลายของกลุ่มหุ้น ได้ส่งผลให้คนหมุนเปลี่ยนกลุ่มเล่นได้ง่ายขึ้น 
ขณะเดียวกันเจ้าหน้าที่การตลาด (มาร์เก็ตติง) ที่เป็นงานด้านฟิวเจอร์ส ได้แนะนำต่อผู้ลงทุนให้ใช้ฟิวเจอร์สมากขึ้น เพราะหลักการอธิบายไม่ได้แตกต่างจากการลงทุนในหุ้นสามัญแต่อย่างใด ยิ่งในช่วงหุ้นปรับฐานระยะที่ผ่านมา ผู้ลงทุนไม่ต้องการขายหุ้นในพอร์ต ทางมาร์เก็ตติงก็แนะนำให้ลูกค้าขายล่วงหน้า (ชอร์ตฟิวเจอร์ส) แทน 
ผู้ลงทุนรายย่อยจะเปิดสถานะซื้อล่วงหน้า (ลองฟิวเจอร์ส) ในซิงเกิลสต๊อก เพราะมีความเชื่อมั่นในราคาหุ้นว่าจะมีโอกาสปรับตัวเพิ่มขึ้น และเหตุที่หันมาใช้ฟิวเจอร์สมากขึ้น เพราะวางเงินน้อยกว่า ช่วยผ่อนแรงผู้ลงทุนไม่ต้องจ่ายเต็ม 100% ส่วนผู้มาทำสถานะฝั่งตรงกันข้ามจะเป็นโบรกเกอร์ที่ทำหน้าที่เป็นมาร์เก็ตเมกเกอร์ ไม่ได้มีความเสี่ยงแม้ว่าหุ้นจะเป็นทิศทางขาขึ้น เพราะได้เข้าไปซื้อหุ้นในกระดานเพื่อปิดความเสี่ยงจากการทำหน้าที่เป็นมาร์เก็ตเมกเกอร์ 
ดังนั้น จะเห็นได้ว่านับตั้งแต่มีตลาดฟิวเจอร์ส สภาพคล่องในตลาดทุนไทยเกิดการหมุนเวียน มูลค่าการซื้อขายไม่ได้ฟูเฟื่องเป็นรอบๆ เหมือนในอดีต 
ในส่วนของ SET50 ฟิวเจอร์ส การซื้อขายมีความคึกคักมากกว่าปีที่ผ่านมา แม้ว่าทิศทางหุ้นจะเป็นขาขึ้นเหมือนกัน แต่ปี 2555 ทิศทางหุ้นขึ้นเป็นเส้นชัน โดยไม่มีการปรับฐาน ต่างจากปี 2555 แม้ว่าดัชนีหุ้นจะมีแนวโน้มขึ้นชัดเจน แต่ระหว่างทางมีการพักฐาน เปิดจังหวะให้ผู้ลงทุนเข้าเล่นส่วนต่าง 
“ภาวะหุ้นปีที่ผ่านมาทำให้เล่นฟิวเจอร์สยาก เพราะดัชนีปรับเพิ่มขึ้นอย่างเดียว ทำให้คนไม่กล้าเข้าไปลงทุน แต่ปีนี้หุ้นมีความไม่แน่นอนมากขึ้น ก็เป็นตลาดของฟิวเจอร์ส แต่เมื่อใดที่เกิดความมั่นใจไม่ว่าขึ้นหรือลง ก็ไม่ใช่ตลาดสำหรับฟิวเจอร์ส” กรรมการผู้จัดการ TFEX กล่าว